"Olmaliq kon-metallurgiya kombinatida 4 milliard 894 million dollarlik loyiha amalga oshirilmoqda". Prezidentga konning salohiyati haqida ma`lumot berildi

Prezident Shavkat Mirziyoev bugun, 29 iyul kuni Olmaliq kon-metallurgiya kombinatining “Yoshlik-1” konini borib ko`rdi, deya xabar bermoqda Prezident Matbuot xizmati. 
Qayd etilishicha, Olmaliq kon-metallurgiya kombinati ochiq va erosti konlari, metallurgiya va sement zavodlari, keng qamrovli infratuzilma ob`ektlarini birlashtirgan ulkan sanoat majmuasidir. Mamlakatimizda ishlab chiqarilayotgan sanoat mahsulotining 7 foizi, eksport hajmining 15 foizi mazkur kombinat hissasiga to`g`ri keladi. Oxirgi yillardagi e`tibor natijasida yangi konlar topilib, ishlab chiqarish hajmi yanada oshirilmoqda.
“Yoshlik-1” konini o`zlashtirish investisiya loyihasi shulardan biri. O`zbekiston Respublikasi Prezidentining 2017 yil 1 martdagi qaroriga muvofiq boshlangan ushbu loyihaning qiymati 4 milliard 894 million dollar.
Davlatimiz rahbariga konning salohiyati, uni o`zlashtirish bo`yicha qilinayotgan ishlar haqida ma`lumot berildi.
Hududi 11 ming gektar bo`lgan mazkur kondan yiliga 65 million tonna ma`dan qazib olinadi. 60 million tonna mis-molibden rudasini qayta ishlash quvvatiga ega 3-Mis boyitish fabrikasi quriladi. Shuningdek, ohak zavodi, 650 megavattli elektr tarmog`i va boshqa infratuzilma ob`ektlari barpo etiladi.
Loyiha doirasida o`tgan 4 yilda zamonaviy geologik tadqiqotlar, konda 83 million kub metrdan ortiq hajmdagi qazish ishlari bajarilgan. Buning uchun umumiy qiymati 415 million dollar bo`lgan 570 dan ziyod maxsus texnikalar jalb etilgan.
Ushbu ulkan loyiha 2024 yilda ishga tushirilishi, jami 6 mingta ish o`rni tashkil etilishi rejalashtirilgan.